Zuma stel private vervolging teen Downer, joernalis inOudpres. Jacob Zuma (Foto: Jerome Delay / POOL / AFP) Jacob Zuma het die nodige hofstukke ingedien om adv. Billy Downer SC en ’n verslaggewer privaat te vervolg vir die publikasie van besonderhede rakende sy gesondheid. Die oudpresident beskuldig Downer daarvan dat hy die Nasionale Vervolgingswet oortree het deur beëdigde verklarings met inligting oor sy gesondheid aan Karyn Maughan, ’n verslaggewer van News24, te laat uitlek. “Dié belofte is vandag nagekom. Adv. Billy Downer en Karyn Maughan sal in die hof antwoord,” het die Jacob Zuma-stigting Dinsdag getwiet. ’n Kennisgewing van private vervolging is in die twiet aangeheg. This promise was delivered today.Adv Billy Downer and @karynmaughan will answer in Court. pic.twitter.com/Z3nFDJeyaA — JGZuma Foundation (Official) (@JGZ_Foundation) September 6, 2022 News24 berig ’n dagvaarding is vanoggend aan Maughan beteken. Volgens die Nasionale Vervolgingsgesag (NVG) is ’n dagvaarding reeds Maandag aan Downer beteken. Albei moet nou op 10 Oktober in die hooggeregshof in Pietermaritzburg verskyn. Adriaan Basson, hoofredakteur van News24, sê die dagvaardings “is duidelik ’n poging van mnr. Zuma om Maughan en News24 te boelie terwyl hy goed weet dat die [nuusblad] niks verkeerd gedoen het nie. Hy bestempel ook Zuma se regsaksie as ’n aanval op mediavryheid. Adv. Billy Downer (Foto: Phill Magakoe / POOL / AFP) “Daar is absoluut niks vreemd of verkeerd daaraan om toegang te kry tot hofstukke wat op die punt staan om by die hof ingedien te word, vir openbare besigtiging nie. Hofstukke is inherent openbare dokumente. Dit is ’n hoeksteen van geregtigheid in ’n demokrasie. Maughan het net haar werk gedoen en om haar met private vervolging te dreig, is ’n blatante en siniese aanval op mediavryheid in hierdie land. “Maughan sal voortgaan om verslag te doen oor mnr. Zuma se strafregtelike sake en ons sal haar tot aan die einde verdedig,” sê Basson. Die NVG het intussen ook sy steun vir Downer uitgespreek. “Die NVG en sy leierskap ondersteun adv. Downer ten volle aangesien ons glo dat hierdie aanklagte sonder meriete is. Hulle is slegs ontwerp om hom te intimideer in die vervolging van mnr. Zuma en om die verhoor [van Zuma en die Franse wapenvervaardiger Thales] verder te vertraag,” sê Mthunzi Mhaga, woordvoerder van die NVG. Dié dagvaardings volg drie maande nadat ŉ nolle prosequi-sertifikaat aan die oudpresident uitgereik is wat hom in staat stel om Downer privaat te laat vervolg. Die NVG weier om Downer te vervolg weens ’n gebrek aan bewyse. Zuma het reeds in Oktober verlede jaar strafregtelike klagte teen Downer ingedien. NPA confirms support for Adv Billy Downer SC as lead prosecutor in Zuma/Thales trial pic.twitter.com/2GlQpMqESt — NPASouthAfrica (@NPA_Prosecutes) September 6, 2022